लैंगिक समानताका लागि सिल्डस
महिला बक्सर क्लेरेसा सिल्डस ओलम्पिक सफलताको शिखरमै पुगिन् । उनले महिला व्यावसायिक बक्सिङमा पनि एकछत्र धावा बोलिन् ।
मिचिगन — महिला बक्सर क्लेरेसा सिल्डस ओलम्पिक सफलताको शिखरमै पुगिन् । उनले महिला व्यावसायिक बक्सिङमा पनि एकछत्र धावा बोलिन् ।अहिले उनले नयाँ चुनौती सामना गर्ने भएकी छन् । त्यो हो विश्व मिक्स्ड मार्सल आर्ट्स । यो विधामा उत्रेर उनी हुन चाहिन्छन्, सर्वकालीन महान महिला खेलाडी । अनि यो हुनेछ लैंगिक समानताका लागि संघर्ष पनि । सिल्डसका लागि बक्सिङ त केही नयाँ नौलो नै रहेन । उनको व्यक्तिगत परिचयमा दुई ओलम्पिक स्वर्ण समावेश छ । व्यावसायिक खेलाडी भएयता पनि उनले खेलेका १० खेलमध्ये सबैमा जित निकालेकी छन् । यो तथ्यले देखाउँछ, उनी कुनै पनि प्रकारको चुनौती सामना गर्न तयार छिन् । मिचिगनको फ्लिन्ट सहरका यी सिल्डसको कथा अश्वेत रकीको जस्तै छ । उनले नजितेको केही पनि छ्रैन, खाली एक थोकमाथि भने जित निकाल्न सकेकी छैनन् । यो हो प्रमोटरको मन । अहिले त उनी त्यो मन पनि जितेको दाबी गर्न सक्छिन्, किनभने उनले महिला भएर पनि लोभिलो ‘पे–पर–भ्यु’ कार्डको अनुबन्ध हात पारिसकेकी छन् । भर्खरै विश्व समाचारको आकर्षण बन्ने क्रममा उनले प्रोफेसनल फाइटर्स लिग (पीएफएल) सँग अनुबन्ध गरेकी छन् । त्यसको अर्थ पुरुषले जत्तिकै एकै भिडन्तमा उत्रेर उनले १० लाख डलरसम्म मज्जाले कमाउन सक्छिन् । अनुबन्ध गर्नेक्रममा मिडियासँग कुरा गर्दै उनले भनिन्, ‘म एक अर्को पहाड चढ्न लागेकी छु । यो मेरा लागि ठूलो अवसर हो । मैले यसक्रममा ठूलो चुनौती पनि सामना गर्नुपर्नेछ र यो लैंगिक चुनौती । म चाहन्छु बक्सिङमा महिलाले त्यस्तै अवसर पाओस्, जस्तो पुरुषले पाउँदै आएका छन् ।’सन् २०१२ र २०१६ को ओलम्पिकमा मिडलवेटमा लगातार स्वर्ण जितेकी सिल्डस रियो ओलम्पिकपछि व्यावसायिक खेलाडीमा परिणत भएकी थिइन् । बक्सिङको रिङमा नायिका साबित भएपछि उनले सन् २०१७ मा एकै वर्ष १ करोड १० लाख डलर पनि कमाइन् । यसक्रममा उनी त्यो वर्ष सर्वाधिक कमाउने महिला खेलाडीमध्ये एक भएकी थिइन् । 